Kunstværket 'Muren' fra 1995 er i øjeblikket ved at blive smukkeseret med flotte lys, der skal få beboerne i Aars i julehumør i hele december.

Eller også bliver Per Kirkeby-værket i disse dage udsat for at respektløs hærværk. Det er der uenighed om i byen.

Man ville heller ikke klæde rytterstatuen på Amalienborg ud med julekugler og guirlander. Det går jo ikke. Palle Rønde Møller, formand for Himmerlands Kunstmuseum

Det er dog sikkert og vist, at der bliver boret og banket i det røde murværk, for handelstandforeningen i byen har besluttet sig for, at der i år skal julelys på kunstværket.

Men det får ingen julestemning til at brede sig hos Himmerlands Kunstmuseum, hvor man mildt sagt er forargede over opsætningen.

Om kunstværket Muren Kunstværket 'Muren' i Aars blev skabt i 1995 af den verdensberømte danske kunstner Per Kirkeby.

Værket kom til verden i samarbejde med den lokale kunstkomité og med midler fra Aars Handelsstandsforening.

Per Kirkeby døde den 9. maj 2018 i en alder af 79 år.

- Man griber rent fysisk ind i et kunstværk. Det må være amatører, der har godkendt det her, siger Palle Rønde Møller, formand for Himmerlands Kunstmuseum.

- Man ville heller ikke klæde rytterstatuen på Amalienborg ud med julekugler og guirlander. Det går jo ikke, fortsætter han.

Forkert at bore i kunstværk

Mogens Kristensen fra Aars Handelsstandsforening mener til gengæld godt, at kunstværket kan tåle lidt julepynt.

- Vi har respekt for 'Muren', men kunst må heller ikke blive begrænsende. Og vi vil gerne give borgerne en følelse af, at Aars er en juleby, siger Mogens Kristensen.

Det er andet år i træk, at julepynten i Aars tiltrækker opmærksomhed. Sidste år var det et ualmindeligt grimt juletræ i byen, der fik megen omtale.

Julekæderne hænger nu ned fra Per Kirkebys 'Muren'. (Foto: Adrian Busk © DR Nórdjylland)

Ifølge teknik- og miljøformand i Vesthimmerlands Kommune Uffe Bro (S) er der ingen formelle restriktioner på kunstværket, som kan have betydning for, om det er tilladt at hænge julepynt på det.

De restriktioner skulle i så fald have været givet af kunstneren selv.

Men heller ikke Uffe Bro mener, at julepynt hører hjemme på kunstværket.

- Hvis vi taler om et kunstværk af en anerkendt kunstner som Per Kirkeby, så går man ikke ind og borer noget ind i det. Det gør man ikke. Man sætter ikke en rød næse på et kunstværk, siger han.

Kunstner med temperament

Asger Andersen (S), formand kultur- og fritidsudvalget er også utilfreds med julepynten og vil have sagen behandlet i et politisk udvalg.

Men selvom der både er politisk og kunstnerisk modstand mod juleinitiativet, er der ikke noget, der tyder på, at det bliver standset.